Teks: Kategismus Sondag 48.
Ons gee in hierdie preek net aandag aan een saak, naamlik: Die Koninkryk en die kerk
Het u al opgelet dat ons Belydenisskrifte (die Kategismus) net gewoonweg aanvaar dat ons onderdane van die konikryk van God is - maar sulke slegte onderdane!
Onderdane op wie die verpligting rus om te verbeter!
Dis presies hier waar die deel van die gebed wat die Here ons geleer het inpas: Laat U Koninkryk kom!.
Met hierdie gebed bid ons dat die Here ons so moet regeer dat ons ons hoe langer hoe meer aan Hom onderwerp, omdat enige nugter denkende mens besef dat dit die enigste manier is waarop ons van die sonde af sal kan weggroei.
Die gebed - m.a.w. om te bid - eis ook verantwoordelikheid.
God regeer in jou hart en uit die hart is die uitgange van die lewe - sê die Bybel.
Daarom moet jou lewe dit duidelik wys dat jy ‘n kind van God is.
Dit is nie iets wat jy in die geheim kan wees nie.
Jou gebed moet gedra word deur die uitwendige vertoon van jou lewe - jy kan nie een kant toe bid en smeek, maar na ‘n ander kant toe lewe nie.
Elke duim van ons volle lewe word opgeëeis vir die koninkryk van God.
Die koninkryk van God kom ook deur hulle wat God bely.
Die koninkryk van God kom natuurlik deur sy almagtige werking en deur die uitvoering van sy Raad
Maar Hy laat dit ook kom deur ons gehoorsaamheid as die kerkvolk.
Deur ons getuienis en deurdat ons dit uitleef, is die koninkryk van God reeds op die aarde aanwesig.
Ons belydenis en ons geloof bepaal die krag wat ons wat ons betoon in die koms van die koninkryk van die Here.
As ons vandag om ons rondkyk, is daar een saak wat vasstaan: Dit is dat daar baie min van die koninkryk van die Here in hierdie wêreld gesien kan word.
Daar is min eerbied vir die gesag van die Here.
Daar is toenemend minder respek en onderwerping aan die gesag van die Bybel.
Daar is toenemend mense wat die geloof in God verlaat en heidense godsdienste aanvaar of doodgewoon ongelowiges word.
Kerke se banke raak al hoe leër en in ons eie gebied waar ons gemeente is, het agt gemeentes van ‘n ander kerkverband verlede jaar doodgeloop en een enkele gemeente gevorm!
Daarom is dit so noodsaaklik dat ons sal moet aanhou bid dat die koninkryk van die Here kom.
Hoeveel mense erken God vandag nog as die werklike Koning van die heelal?
Luister maar na teoloë wat Jesus as God ontken - en wat God die Heilige Gees as God ontken!
Hoeveel lidmate van ons Gereformeerde Kerke se belydenis gaan nie veel dieper as veldiepte nie?
Baie oppervlakkige belydenisse is volop soos bv. die uitspraak:
“Ek gaan nie juis baie kerk toe nie, maar my gesindheid is reg. Dis tog maar al waaroor dit gaan!”
Sulke soort van geloofspraatjies getuig van absoluut geen lewende verbintenis tussen so ‘n mens en God nie!
Ons kan nie eers die Here se gebooie onderhou nie. As ek dan in my swakheid bid dat die koninkryk van God moet kom, dan bely ek soos wat dit geskryf staan in Filippense 2:13
12…werk julle eie heil uit met vrees en bewing;
Hierdie gebed wat die Here Jesus ons leer, naamlik dat ons moet bid “Laat U koninkryk kom,” is nie selfsugtig nie.
Dit leer ons dat dit nie net gaan oor myself nie.
Elkeen wat hierdie gebed bid, se hart word so verruim daar waar hy bid, dat die hele kerk van die Here in sy gesigsveld kom..
Iemand wat verstaan wat hy bid, sien al God se heiliges as hy hierdie woorde bid - en dan dra hy hulle almal aan die Here op.
Dit kan ook nie juis anders nie, want die een wat bid, bid dan juis : Ons Vader!
God het meer kinders as net ek.
Die kerk is die vergadering van al hierdie gelowiges.
Die kerk is meer as dit.
Die kerk is die strydende leër van die Here.
Dit is die kerk wat
die volle wapenrusting van God moet aantrek,
en wat op alle fronte die stryd teen die Satan moet voer.
Daarom bid ons dat die Here die kerk moet bewaar, want die kerk lewe tussen baie gevare.
Dis is veral in die moderne tye so, want die hele opset in die wêreldgeskiedenis wys dat die dinge wat gebeur ten diepste ‘n stryd tussen die lig en die duisternis is.
Die magte van die hel is in aantog teen die kerk - teen elke mens wat in die Drie-Enige God glo.
Hierdie magte kom in ons tyd onder baie vaandels.
In sekere gevalle kom dit onder die vaandel van valse evangelies.
In ander gevalle kom dit onder die vaandel van die politiek.
Te midde van al hierdie dinge bid ons dat die Here sy kerk moet bewaar.
Ons bid nie net vir bewaring nie - ons bid ook vir groei in die breedte en die diepte.
As ons bid dat U koninkryk moet kom,
bid ons dat die Here die kerk met sy volle wapenrusting moet laat optrek in die wêreld
en die Naam van die Here uitdra na die toe wat die Here nog nie ken nie.
Ons bid dat die kerk deur al die versperrings mag breek en uiteindelik as oorwinnaar die Nuwe Aarde mag bereik.
Dit is nie ‘n leë gebed nie.
Dit is moontlik dat dit kan gebeur, want Jesus Christus bewaar en beskerm en onderhou die kerk van die begin van die wêreld af tot by die laaste dag.
Dit is die wil van die Here Jesus dat ons hierdie gebed moet bid, want na die belydenis van Petrus in Matteus 16:16 het die Here Jesus Christus tog gesê dat Hy self sy gemeente sal bou op hierdie rots.
Ons is baie keer skuldig, omdat baie van ons nie vir die kerk bid nie.
Sommige ander van ons bid vir die kerk, maar ook nie gereeld nie.
Mag ons besef wat ons bid dat ons Vader wat in die hemel is, sy Koninkryk moet laat kom, sodat ons wat in die bloed van die Here Jesus geheilig is as ‘n oorwinnende leër mag voorttrek totdat Hy die tyd beëindig en ons voor sy troon staan.
Kom ons lees Kategismus Sondag 48 saam.
Datum: 13 April 2003 (aandddiens).